b"\n_START_ARTICLE_\nSant Pol de Mar\n_START_SECTION_\nPer\xc3\xadode visigot\n_START_PARAGRAPH_\nEntre els segles V i VI cavallers coptes procedents d'Egipte van establir-se en una casa de recolliment i oraci\xc3\xb3 a la desembocadura de la riera de Vallalta que formava un port natural. Van posar aquest monestir benedict\xc3\xad sota l'advocaci\xc3\xb3 de Sant Pol en una zona propera a dues vil\xc2\xb7les romanes que seguien amb la seva activitat agr\xc3\xadcola. El monestir fou destru\xc3\xaft al final del per\xc3\xadode amb la invasi\xc3\xb3 isl\xc3\xa0mica.\n_START_SECTION_\nPrimer per\xc3\xadode franc\n_START_PARAGRAPH_\nAmb la conquesta franca i la recuperaci\xc3\xb3 del domini cristi\xc3\xa0 el monestir va ser reconstru\xc3\xaft i s'hi instal\xc2\xb7l\xc3\xa0 una comunitat. El 950 consta en un document de donaci\xc3\xb3. Per\xc3\xb2 a principis del s. XI entra en decad\xc3\xa8ncia, fet que va portar a Ermessenda a cedir-lo el 1048 a V\xc3\xadctor de Marsella; el 1053 consta documentalment la seva situaci\xc3\xb3 de mis\xc3\xa8ria. L'any 1068 va ser cedit al Monestir de Sant Honorat de Lerins per refundar-lo, reconstruir-lo i establir-hi una nova comunitat.\n_START_SECTION_\nCartoixa\n_START_PARAGRAPH_\nL'inter\xc3\xa9s del Vatic\xc3\xa0 i la Inquisici\xc3\xb3 per crear un condomini a la Vallalta va fer que en aquesta zona es canviessin de mans diverses propietats durant el segle\xc2\xa0xiii. En el cas de Sant Pol es va afavorir la venda del monestir el 1265 a Guillem de Montgr\xc3\xad, sagrist\xc3\xa0 major de Girona. Els monjos benets van retornar a Lerins i el monestir va quedar desocupat fins que quatre anys m\xc3\xa9s tard, el 1269, Guillem el va cedir a la Cartoixa de Vallparad\xc3\xads de manera que les terres del monestir a la Vallalta van esdevenir un priorat aut\xc3\xb2nom de l'abadia. D'altra banda el monestir va ser regit directament pel Vatic\xc3\xa0 que nomen\xc3\xa0 priors procedents de fam\xc3\xadlies del condomini. Durant aquest per\xc3\xadode en les terres propietat del  monestir es van crear diversos pous de llances utilitzats per a la repressi\xc3\xb3 inquisitorial. Hi ha const\xc3\xa0ncia que el 1348 i 1367 Jaume Ra\xc3\xbcll, de la fam\xc3\xadlia del Mas Ra\xc3\xbcll a Sant Cebri\xc3\xa0 de Vallalta, era prior del monestir.\n_START_SECTION_\nPoblament\n_START_PARAGRAPH_\nQuan l'augment de poblaci\xc3\xb3 en la zona va posar en perill l'activitat inquisitorial del condomini, aquesta es va concentrar a Sant Cebri\xc3\xa0 abandonant els pous de llances i construint un nou edifici, enllestit el 1430, que substitu\xc3\xafa les funcions que s'havien fet al monestir. Aix\xc3\xad aquest podia ser venut el 1434 a Miquel Teulada, mentre que l'esgl\xc3\xa9sia passava a mans del Bisbat de Girona. La resta del monestir va ser completament derru\xc3\xaft i les terres es van vendre a rebassaires i gent de la zona que van anar urbanitzant l'entorn de l'esgl\xc3\xa9sia."